
Finnes det ei god oppskrift på forskningsveiledning?

Våren 2005 har jeg deltatt på kurs i forskningsveiledning ved UiTø. Kurset består av fem halve kursdager, og deltakerne må i tillegg gjøre et mellomperiodearbeid som presenteres skriftlig og muntlig. Dette refleksjonsnotatet vil ta utgangspunkt i de tre første samlingene vi har hatt. Jeg har trukket ut punkter fra hver av disse samlingene som jeg mener bør inngå i oppskrifta på en god forskningsveiledning og kommentert disse. 

Som nyutdannet Dr.scient. er jeg på full fart inn i forskningsveiledningens verden. Jeg er nybegynner, men likevel ikke helt ny. På avdelingen hvor jeg har tatt doktorgrad, blir Ph.D. studentene tildelt veilederroller nesten med en gang. Da er det snakk om veiledning av mastergradsstudenter, lærlinger og medisinerstudenter. Underveis danner man seg et bilde av hva som er god forskningsveiledning, og alt baserer seg på hvilken veiledning man selv har fått eller ikke fått. Veiledere vil ubevisst reprodusere den måten de selv ble veiledet på, eller de gjør det stikk motsatte (Ingela Björck, 2003). Dette refleksjonsnotatet vil bære preg av at jeg nylig har vært gjennom en forskningsveiledning som veiledet, og alt vil beskrives med bakgrunn i veiledningstradisjonene som finnes innen medisinsk biologi. 

REFLEKSJONER OM METODE OG KULTUR I FORSKNINGSVEILEDNING 

I den første samlinga kalt ”Forskningsveiledning: metode og kultur” med professor Anders Lindseth ble vi presentert for ulike metoder og kultur i forskningsveiledning. Veien fra forutsetning til mål og landskapet mellom disse var hovedtema. Landskapet var et symbol på den støtte og hjelp man får under veiledning. Videre ble deduktiv og empirisk forskning gjennomgått, hvor empirisk forskning ble delt inn i empiriske data (generelt gyldig kunnskap, scientific, basert på å måle) og hermeneutisk forskning (levd erfaring, kunnskap om noe typisk, karakteristisk, vesentlig, basert på tolkning). Et av de første begrepene som Lindseth presenterte var ”Gro frem” og  ”Ta grep”. Dette er uttrykk som kanskje er sterkere innen forskning i medisinske fag hvor studentene hopper inn i allerede eksisterende forskningsprosjekter. Flere personer er avhengige av og interesserte i forskningsresultatene. I tillegg jobber veileder ofte på laboratoriet sammen med studenten på samme forskningsprosjekt. Det å tre inn/ta grep dersom ting går tregt går kanskje raskere, og det merkes nok tydeligere når forskningsresultatene uteblir. Nedenfor kommer jeg med eksempler på hva jeg selv legger i ordene ”å ta grep”. 

Prosjektbeskrivelse: Ved vår avdeling må master- og PhD-studentene selv skrive prosjektbeskrivelsen i løpet av det første semesteret i samarbeid med veileder. Dette kan virke som en tøff start for mange, men meningen er at i denne prosessen skal forventninger, problemstilling og mål klargjøres. Det er viktig å  ha klare kontrakter om tidsfrister, arbeidsoppgaver og arbeidsfordeling. Dette danner et godt grunnlag for videre diskusjoner. 

Veiledningsmappe: Starten av et prosjekt er nok den mest kritiske perioden da det er viktig at studenten blir tatt vare på. Veileder må ikke bare dele ut litteraturlisten og overlate vedkommende på egen hånd, men få arbeidet i gang (Lars Walløe, 2001). Noen avdelinger har tatt konsekvensen av dette. Avdeling for molekylær bioteknologi ved IMB har innført en ”Veiledningsmappe” som studentene får ved starten av et veiledningsforhold. Denne typen mappe synes jeg egentlig alle avdelinger burde innføre ved IMB, for den gir mange nyttige opplysninger angående forskningsveiledning. Mappen inneholder følgende punkter: 

1. Målsetning. Her blir hensikten og målsetningen med veiledningsforholdet presentert. Studentene skal lære selvstendig tenkning, få innføring i vitenskapelige metoder, informasjonssøking, problemformulering, litteratursøk, datainnsamling, analyse, formidling av faglig arbeid, kritisk vurdering osv. Målet er en vitenskapelig avhandling på høyt faglig nivå og opplæring som gir faglig dybde. ”Målet med veiledningen må være å fullføre arbeidet, utvikle faglig og profesjonell identitet samt at det skal være en læringsprosess” (Kaare Skagen, 2005)

2. Veiledning av forskningsoppgaven. I denne delen blir de ulike rollene til  hovedveileder, biveileder, lab-veileder, og veilederkomité definert og man får vite hva man kan forvente av hjelp fra veiledere samt hvilke rettigheter og plikter student og veileder har. Dette er såkalt metakommunikasjon hvor man tar opp veiledning. Ved prosjektstart utarbeides det en plan for gjennomføring av prosjektet, og det holdes gruppemøter/fagmøter hvor det er rom for oppsummering. Ulike faser av veiledning eksisterer: nemlig laboratorie- og skrivefaseveiledning. Møtefrekvensen avtales og hvert halvår presenteres en plan for neste halvår. 

3. Form, innhold og omfang av forskningsoppgaven. Her presenteres strukturen på en mastergradsoppgave, doktorgradsavhandling eller vitenskapelig artikkel og man får gode råd om hvordan oppgaven skal se ut. Studentene oppfordres til å bruke andres oppgaver som mal. Det er ingen krav til publisering, men man oppfordres til publisering. Samtidig opplyses det om bruk av Vancouver reglene, for uenighet om forfatterskap er jo ofte roten til mange konflikter. 

4. Organisering av forskningsoppgaven. Gode tips og råd om tittel, forord, innhold, sammendrag, innledning, hensikt, resultater, metoder, diskusjon og konklusjon beskrives i detalj. 
5. Gode råd for skriving. Her gis gode råd for skriving basert på ideer fra Torlaug Løkensgaard Hoel. 
Veiledning for veiledere: En god ide vil være å lage en egen mappe ved avdelinga med veiledning for veiledere. I denne skal det tas opp hvilke forventninger man har,  hva er god kommunikasjon, hva ønsker studentene, hvordan skal man gi tilbakemelding og kritikk. Samtidig bør man sende både veileder og student på kurs i veiledning og pedagogikk. Slike kurs er en gylden anledning til å diskutere konflikter eller ”tause tema”. Målet er å oppnå en balanse mellom å produsere resultater og produsere kompetanse. Slike kurs er en god anledning til å oppfriske sin veiledning, for hvordan bli en bedre veileder hvis man aldri evalueres? Drøfting av erfaringer av veiledning med veiledere, og systematisk opplæring av nye veiledere er viktig! (Kaare Skagen, 2005). 

Biveileder: Hvilken rolle har så biveilederen i forskningsveiledningen? Normalt skal biveiledere ta over og utføre veiledningspliktene når hovedveileder har forskningsfri. Biveileder kan ofte ha spesifikke oppgaver av metodologisk karakter, for eksempel statistisk veileder. Biveileder kan også gi et annet perspektiv på arbeidet og et alternativt syn på studentens ideer og hypoteser dersom nødvendig. Han/hun skal være tilgjengelig i visse perioder i forhold til ulike aspekter i prosjektet som kan være utenfor hovedveileders ekspertise, samt gi støtte og oppmuntring gjennom hele prosjektperioden. Mange har opplevd at biveileder har vært helt fraværende gjennom hele prosjektet. Spesielt vanskelig blir det når hovedveileder har forskningsfri eller er forhindret i veiledning. Her bør det finnes et system hvor det går automatikk i at biveileder trer inn. Jeg synes også instituttet/organisasjonen har er ansvar for at veiledningen fungerer. Jeg mener at en biveileder skal fungere som en slags ”mentor” med i hvert fall 1-2 formelle møter i semesteret der status registreres 

Veilederkomité/Gruppemøter: Det finnes også andre former for forskerveiledning enn individuell veiledning. Gruppeveiledning (flere veiledere med sine studenter), veiledning gjennom å delta i organiserte forskergrupper, eller veiledningskomiteer som består av hovedveileder, biveileder samt student. Dette kan være en god strategi på vei mot en god forskningsveiledning. Jeg har vært knytta opp mot et allerede eksisterende forskningsporsjekt som besto av 6-7 personer som jobbet innenfor samme prosjekt. Dette teamet besto av professorer, amanuensiser, PhD’er, mastergradsstudenter, medisinerstudenter og avdelingsingeniører. På  møter ca. hver annen uke ble status for prosjektet gjort opp. Både problemer og positive hendelser på laboratoriet ble tatt opp. Det var godt å vite at de som satt der var genuint interessert i prosjektet. Dette er også en gylden anledning til å unngå at en student får en falsk følelse av uavhengighet (”Jeg har massevis av tid og jeg har kontroll”) eller en veileder med falsk følelse av sikkerhet (”Jeg har ikke hørt fra studenten så jeg antar at alt er ok”). I tillegg har vi hatt seminarer på tvers av faggruppene med alle ansatte på avdelingen hvor også vitenskapelig ansatte presenterte sine forskningsopplegg, eller artikler ble diskutert og evaluert. Det er viktig med intellektuell debatt og utfordring i et akademisk miljø!

REFLEKSJONER RUNDT FORSKNING OM VEILEDNING

I den andre samlinga kalt ”Forskning om veiledning” med professor Kaare Skagen ble vi presentert for tre ulike deler: i) om veiledningsbegrepet; ii) tradisjoner, teorier, modeller i veiledning; og iii) forskning om forskningsveiledning. Handling og refleksjonsmodellen, hvor veileder er litt i bakgrunnen (tilbakeholden veilederrolle) og leder studenten fram, kan godt passe inn i forskningsveiledningen i medisinsk biologi. Men denne modellen sier nei til evaluering, og evaluering er en nødvendighet i medisinsk biologi. Det passer heller ikke at man bare skal fortelle om og ikke vise. I visse felter av biologien må man demonstrere hvordan ting skal gjøres først. Da omhandler coaching litt av begge deler: man både forteller om og viser. Coaching har sin opprinnelse i idrett, og kan i stor grad overføres til en forskningsveiledningssituasjon hvor veileder skal hjelpe studenten til å prestere sitt beste. Metoden likner samtale og refleksjonsveiledning og veileder inntar en slags tenkepartner og prosesskonsulent. Gallways metode for coaching sier at først kommer demonstrasjon, deretter observasjon, visualisering og til slutt etterlikning og korreksjon. Innen molekylærbiologi finnes denne typen av veiledning også.  

Ved første øyekast kan mesterlæringsmodellen se ut til å passe for medisinsk forskningsveiledning. Den innebærer asymmetri, uformell veiledning, fellesprosjekt, innvielse i et fagmiljø, samarbeid om arbeidsoppgaver, flere gir tilbakemelding, og diskusjon av uferdige tekster (Kaare Skagen, 2005). Jeg synes at denne modellen endrer seg etter hvert innen medisinsk biologi. Man starter gjerne med en observasjon av ”mesteren”, men etter hvert er det studenten som blir eksperten på sitt fagområde, og til slutt er det veilederen som lærer av studenten. Jeg tror at etter hvert går man over i en slags kollegamodell med symmetri, dialog, felles ansvar for arbeid, gjensidige forpliktelser, selvstendighet, åpen tilbakemelding, utforskende tekster og dialog (Kaare Skagen, 2005). Etter endt utdannelse blir faktisk studenten i mange tilfeller kollega med veileder på samme avdeling. 

Et veileder-student forhold. Veiledning er personlig, så man må finne sin egen stil, og aller helst bør det være en god personskjemi mellom student og veileder for at veiledningsforholdet skal fungere. Veiledning innebærer opplæring, erfaringsoverføring, gjensidig læring og personlig utvikling. Det er veileder som skal lose kandidaten gjennom hele prosessen. Jeg tror at forskningsveiledning er en modningsprosess, hvor man høster erfaringer og blir bedre. Man vil etter hvert tilegne seg en personlig stil som passer noen og ikke andre. Klare avtaler og tilbakemeldinger fra begge parter er nødvendig for å unngå konflikt. 

”Veileder sitter gjerne på den største kompetansen og de beste ideene. Ofte sitter han tungt på dem. Kunsten å veilede handler om å lekke informasjon til kandidaten slik at kandidaten begynner å tro at han/hun er på sporet av noe. Når doktoranden etter et par år trer frem i egnede fora og forkynner at ”jeg tenkte” og ”jeg fant” vil mange veiledere undre seg stille over hvem det var som opprinnelig tenkte og fant noe som helst. Men i stedet for å starte prioritetsdebatter bør han/hun gratulere seg selv over å ha nådd sitt mål som veileder: Hjelpe en kandidat til å gjøre et forskningsfelt til sitt eget” (Karl Halvor Teigen, Forskningsveiledning)

Forventning: ”Hvilke forventninger har du til meg som veileder, hvilke forventninger har du til veiledning, og hva kan jeg forvente meg av deg i løpet av veiledningstida?” Dette er spørsmål som burde være obligatoriske ved starten av et student-veileder forhold. Så kan man ta en oppsummering ved veis ende for å se om forventningene stemte overens med faktiske forhold. Det er viktig å avklare ambisjonsnivå (tidsperspektiv, tidsbruk, veiledningsavtaler, tilbakemelding). Fra en konferanse om veiledning i Tromsø i 1995 ble 50 psykologer spurt om krav/forventninger til veileder hvis de selv ble veiledet og hvilke krav de ville stille til seg selv om de selv var veileder. Svarene kan oppsummeres slik: Kunnskap, interesse, struktur, støtte og tilgjengelighet. (Karl Halvor Teigen, Forskningsveiledning)

Tilgjengelighet: Veileder må være tilgjengelig. Dette er aller viktigst i startfasen og ikke minst i sluttfasen. Her varierer det om man har fast veiledningstid eller ikke. Vi har ikke regnet timer hos oss fordi hver veileder har få studenter, men jeg kan godt forstå at de som har mange studenter gjør det. En veileder bør også være tilgjengelig via e-mail eller telefon. Veiledning fungerer godt på denne måten også. 

Oppfølging: Tett oppfølging er personavhengig, og noen trenger mer veiledning enn andre. Regelmessig kontakt er viktig for å få god framdrift i prosjektet. Man bør også revidere kontrakter (tidsfrister, arbeidsoppgaver og arbeidsfordeling) jevnlig. Ikke anta at alt går bra, selv om du ikke har hørt fra studenten på ei stund. En veileder kan også bli for ivrig og gi detaljert instruksjon og t.o.m. utføre en del av jobben selv for at studenten skal bli ferdig i tide. Men slik hindres studenten i å bli selvstendig. 

REFLEKSJONER OM VEILEDNINGSSTRATEGIER OG FAGSKRIVING

Professor Torlaug Løkensgaard Hoel presenterte oss for to viktige punkter i den 3. samlinga kalt ”Veiledningsstrategier og fagskriving”. Disse var: skriveprosessen og veiledning. Fokus var hovedsakelig på vitenskapelig skriving og veiledning. Hun presenterte oss for ulike måter å skrive en tekst på, f.eks. lappeteknikkskriving hvor man kan sette sammen ulike deler til en hel tekst. Tilslutt stilte hun spørsmålet: Hvordan vil du beskrive en god fagtekst for din student? 

Forslagene var mange da vi skulle komme med eksempler på hva en god fagtekst er. Noen av de tingene som gikk igjen var:  Kort/ fengende overskrift, hypotese/hensikt/formål, og godt formulert problemstilling. Teksten må være oversiktlig, enkel, kortfattet, strukturert, og ha en logisk oppbygning. Det må være en god metodebeskrivelse som er reproduserbar, og konklusjoner må være relatert til resultater og diskusjon. Sist men ikke minst bør det være en form for ydmykhet i en tekst. 

Empirisk forskning har vist at studentene ønsker mer skrivetrening, de er redde for å vise fram tekstene sine, samt at de har for liten kunnskap om akademisk skriving (Kare Skagen, 2005). Løkensgaard Hoel nevnte flere problemer med skriving av tekst som var bl.a. uklare kriterier til arbeidet; må arbeide selvstendig; omfanget av arbeidet; komme i gang med skrivinga; ofte ustrukturert arbeidsprosess; prestasjonskrav; isolasjon ved skriving; uklare forventninger til veiledning og veileder;  og lite kjennskap til ulike skrivestrategier. 

Innen medisinsk biologi finnes det ofte en bestemt mal for hvordan en tekst skal se ut (artikkel, masteroppgave, doktorgradsoppgave etc). Det er ofte visse punkter som må være oppfylt (vitenskapelig krav) for at den skal kunne publiseres i et tidsskrift. Men hvordan du går fram for å skrive en tekst varierer veldig, og det blir veldig personavhengig. Det å ha en veiledningsmappe som beskriver struktur og form på et forskningsarbeid er en god begynnelse for studentene. Samtidig lærer man masse av å se igjennom tidligere oppgaver, artikler etc. Innen medisinsk biologi må man skrive laboratorieprotokoll underveis i studiet. Dette kan være til stor hjelp når man skal gå i gang med skriving av en avhandling.

Bruke andre studenter som miniveiledere og kritikere: Alle som har vært igjennom en mastergrad eller doktorgrad vet at den store bøygen er å levere noe skriftlig til veileder første gang. Jeg løste dette ved først å dele ut utkast til medstudenter som var i samme situasjon som meg selv. Disse var ofte på samme nivå som meg, og visste hvor skoen trykket. Avstanden student-student er ikke så stor, og ofte var mine medstudenter de største og beste kritikerne. Her er det en utfordring for veiledere som har flere studenter. Oppfordre dine studenter til å danne skrivegrupper hvor teksten går på rundgang. Det kan være veldig nyttig. 

Tilbakemelding på tekst: Det er viktig at veileder gir tilbakemelding. Det verste som kan skje er at et utkast til artikkel blir liggende flere måneder hos veileder. Både positiv og negativ tilbakemelding skal gis. Tilbakemeldinga skal være konkret, spesifikk og presis, samt at man må grunngi tilbakemeldinga. Studenten har også en plikt til å si ifra om hva han/hun vil ha veiledning på. Manus med veilederkommentarer er ofte til stor hjelp. 

Sluttkommentar

Ved kursstart var jeg overbevist om at det må da finnes en enkel oppskrift for hvordan man utfører ei god forskningsveiledning. Ved kursslutt, er jeg ikke så sikker lenger. Veiledningsbegrepet vil være påvirket av ulike rammer som lovverk, sjanger etc. Samtidig vil det være påvirket av organisasjon (forskningsgrupper o.l.), historie, tradisjoner og sist men ikke minst: Det vil være personavhengig. Men, jeg har oppdaget at det finnes gode ”kjøreregler” som kan og bør brukes! Hvis en eller flere av ovenfornevnte kjøreregler inngår i oppskrifta, tror jeg at man er på god vei til god forskningsveiledning. Dette kan være godt å ha med seg på vei inn i rollen som fersk veileder. 

